PTTGC พุ่ง 2.03% หลังตั้งบ.ร่วมทุน ลุยธุรกิจโพลีออลส์ จ่อฟันรายได้หมื่นล้านบาทต่อปี!
PTTGC พุ่ง 2.03% หลังตั้งบ.ร่วมทุน ลุยธุรกิจโพลีออลส์ จ่อฟันรายได้หมื่นล้านบาทต่อปี! ล่าสุด ณ เวลา 11.02 น. ราคาอยู่ที่ 75.50 บาท บวก 1.50 บาท หรือ 2.03% สูงสุดที่ 75.75 บาท ต่ำสุดที่ 74.25 บาท มูลค่าซื้อขายที่ 510.45 ล้านบาท ฟาก บล.ธนชาต แนะซื้อให้เป้า 86 บาท
28 ส.ค. 2560

ผู้สื่อข่าวรายงานว่า ราคาหุ้นบริษัท พีทีที โกลบอล เคมิคอล จำกัด (มหาชน) หรือ PTTGC ณ เวลา 11.02 น. ราคาอยู่ที่ 75.50 บาท บวก 1.50 บาท หรือ 2.03% สูงสุดที่ 75.75 บาท ต่ำสุดที่ 74.25 บาท มูลค่าซื้อขายที่ 510.45 ล้านบาท ขณะที่ดัชนีตลาดหุ้นไทยโดยรวมบวก 0.27%

โดยราคาหุ้น PTTGC ปรับตัวขึ้นในวันนี้จากประเด็นที่บริษัทได้ลงนามในสัญญาร่วมทุนเพื่อจัดตั้งบริษัท จีซี โพลีออลส์ จำกัด กับทางพันธมิตรญี่ปุ่น เพื่อเดินหน้าโครงการ Polyols &amp; PU System โดยมีการคาดการณ์ว่าโครงการดังกล่าวจะสามารถทำรายได้ประมาณ 1 หมื่นล้านบาทต่อปี
ด้าน บล.ธนชาต ระบุในบทวิเคราะห์ฯแนะ “ซื้อ” หุ้น บมจ.พีทีที โกลบอล เคมิคอล (PTTGC) เนื่องจากมองว่าการลงทุนในโครงการปิโตรเคมีขั้นปลายจะช่วยเพิ่มอัตรากำไรและให้ผลตอบแทนที่มั่นคงมากขึ้น ให้ราคาเป้าหมาย 86 บาท
โดย PTTGC ตัดสินใจลงทุนในโรงงานผลิตโพลีออล 130,000 ตัน/ปี และโรงงานโพลียูรีเทน (PU) 20,000 ตัน/ปี กับผู้ร่วมทุน จากก่อนหน้านี้ PTTGC ได้อนุมัติโรงงานผลิตโพรพิลีนออกไซด์แห่งใหม่ (Propylene Oxide: PO) ซึ่งมีกำลังการผลิต 200,000 ตันต่อปี โครงการ PO จะเป็นของ PTTGC  100% และตั้งอยู่ในนิคมอุตสาหกรรมมาบตาพุด
ทั้งนี้ PO ที่ผลิตจากโรงงานแห่งใหม่จะถูกป้อนเข้าสู่โรงงานโพลิออลแห่งใหม่ซึ่งจะเป็นวัตถุดิบสำหรับผลิตโพลียูรีเทน (PU) โพลิออลถูกใช้เป็นวัตถุดิบขั้นกลางสำหรับ PU รวมทั้งใช้ในการผลิตวัตถุดิบเคลือบผิวและกาว การใช้งานทั่วไปของ PU คือเป็นโฟมที่มีความยืดหยุ่นหรือแข็งซึ่งใช้เป็นวัสดุกันกระแทกในเฟอร์นิเจอร์ เครื่องนอน และรถยนต์ ทั้งนี้PTTGC จะถือหุ้นในโครงการ 82.1% ส่วนที่เหลือจะถือโดย Sanyo Chemical Industries (14.9%) และ Toyota Tsusho Corp (3%) โดยทั้งสามโครงการรวมกัน (PO, polyols และ PU) จะต้องใช้เงินลงทุนมูลค่า 888 ล้านเหรียญสหรัฐ และทั้งสามโครงการคาดว่าจะเริ่มในปี 63
 